SKRIFTLIG FORESPØRGSEL E-1377/01

af Daniel Varela Suanzes-Carpegna (PPE-DE) til Kommissionen

(7. maj 2001)

Om: Regionale fiskeriorganisationer

Kan Kommissionen fremsætte en fornuftig forklaring på de konstante kolossale forsinkelser ved gennemførelsen i national lovgivning af de bestemmelser, som er et resultat af Fællesskabets forpligtelser i kraft af medlemskabet af regionale fiskeriorganisationer, især, for blot at nævne nogle, APICD (manglende overholdelse af denne internationale aftale afstedkom en embargo) og CCAMLR, hvis foranstaltninger fra 1999 stadig ikke er trådt i kraft. Endelig ICCAT, hvor Kommissionen, som er den vigtigste kontraherende part, måske ikke vil være i stand til at overholde den frist, som er fastsat af gruppen for tildelingskriterier, for fremlæggelse af et debatoplæg inden den 21. april, og som der blev indgået aftale om på den 12. ekstraordinære samling i ICCAT?

Svar afgivet på Kommissionens vegne af Franz Fischler

(18. juli 2001)

Kommissionen er klar over, at den multilaterale forvaltning af havfiskeriet spiller en stadig vigtigere rolle for Fællesskabet, og den deler det ærede medlems ønske om, at de obligatoriske rekommandationer, der vedtages af de regionale fiskeriorganisationer, som Kommissionen er kontraherende part i, så hurtigt som muligt gennemføres i EF-lovgivningen. Med henblik herpå har Kommissionen siden 1999 udført et meget vigtigt arbejde med at udfærdige og forelægge de nødvendige forslag til rådsforordninger.

Den 16. december 1999 blev den kontrolordning, som kommissionen for fiskeriet i det nordøstlige Atlanterhav (NEAFC) havde vedtaget, således gennemført i EF-lovgivningen ved Rådets forordning (EF) nr. 2791/1999 af 16. december 1999 om visse kontrolforanstaltninger for det område, der er omfattet af konventionen om det fremtidige multilaterale samarbejde vedrørende fiskeriet i det nordøstlige Atlanterhav(1), og Kommissionen har siden forelagt Rådet og Parlamentet mange forslag.

Hvad den internationale kommission for bevarelse af tunfisk i Atlanterhavet (ICCAT) angår, har Kommissionen fremsat to forordningsforslag, hvoraf det første vedrørende tekniske foranstaltninger for stærkt vandrende fiskearter(2) blev vedtaget på fiskeriministrenes møde den 25. april 2001, og det andet, som vedrører kontrolforanstaltningerne for de samme stærkt vandrende arter(3), for tiden gennemgås af Rådets gruppe for den eksterne fiskeripolitik. De to forordninger omfatter foruden ICCAT kommissionen for tunfisk i Det indiske Ocean (CTOI) og den interamerikanske kommission for tropiske tunfisk (IATTC).

Hvad aftalen om det internationale program for bevarelse af delfiner (APICD) angår, er Kommissionen klar over, at visse medlemsstater ønsker, at aftalens system for følgning af tunfisk gennemføres i EF-lovgivningen. Kommissionen har godkendt et forslag til rådsforordning, som snart vil blive tilsendt Rådet og Parlamentet.

Hvad kommissionen for bevarelse af den marine fauna og flora i Antarktis (CCAMLR) angår, har Rådet vedtaget et forslag til gennemførelse i EF-lovgivningen, som vedrører dokumentationsordningen for fangster af Dissosticchus spp (torskefisk). Kommissionens tjenestegrene arbejder for tiden på to forslag, hvoraf det første vedrører tekniske foranstaltninger og det andet kontrolforanstaltninger i CCAMLR-konventionens område. De samlede tilladte fangster (TAC) og

de vigtigste tekniske foranstaltninger, som denne regionale fiskeriorganisation har vedtaget for sæsonen 2000-2001, er i øvrigt allerede blevet gennemført i EF-lovgivningen ved Rådets forordning (EF) nr. 2848/2000 af 15. december 2000 om fastsættelse for år 2001 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger(4).

Det ærede medlem har i øvrigt rejst spørgsmålet om Fællesskabets holdning i forbindelse med mødet den 21. - 23. maj 2001 i ICCAT's arbejdsgruppe om tildelingskriterier. Den 25. april 2001 vedtog Rådet en fælles holdning(5) om dette spørgsmål. På dette grundlag vil Fællesskabet deltage konstruktivt i drøftelserne i ICCAT's arbejdsgruppe.

(1) EFT L 337 af 30.12.1999.

(2) EFT C 337 E af 28.11.2000.

(3) EFT C 62 E af 27.2.2001.

(4) EFT L 334 af 30.12.2000.

(5) SN 2545/01 (fiskeri).